Tatiana Niculescu Bran i-a scris celui mai important lider legionar din România interbelică o biografie complexă, curajoasă, necenzurată – Mistica rugăciunii și a revolverului. Viața lui Corneliu Zelea Codreanu. A fost publicată la editura Humanitas în anul 2017.

Este tot ce avem mai serios astăzi cu privire la istoria acestui personaj desigur condamnabil – cu mențiunea că e bine de știut ce anume condamni. Apropo: mistica rugăciunii și a revolverului e o expresie a lui Emil Cioran.

Cartea Tatianei Bran umple un gol în istoriografia românească, dominată de extreme în ceea ce îl privește pe “Căpitanul” Zelea Codreanu. La “Pixul cu mină” ne-am propus să facem exerciții de memorie riguroasă: personajul e detestabil, dar devenirea sa în contextul românesc al perioadei e important de aflat și înțeles.

Volumul publicat la Humanitas urmărește excelent nu doar destinul lui Codreanu, ci și pe acela al altor personaje istorice, precum Carol al II-lea sau Nicolae Iorga, care a sfârșit asasinat de legionari după ce zeci de ani udase rădăcinile naționalismului românesc.

Iată-l așadar pe radicalul Zelea Codreanu, așa cum l-a studiat Tatiana Niculescu Bran. Pentru că și antieroii trebuie cunoscuți. Sau, poate, mai ales ei.